Hundredvis af brugte løbesko bliver torsdag båret over dørtrinet til Finansministeriet.

Sygeplejerske Harun Demirtas fra Rigshospitalets neonatalafdeling har indsamlet de udtrådte sko blandt sine kolleger, og rundt omkring i landet har andre sygeplejersker ligeledes indsamlet løbesko, der nu skal overrækkes finansminister Kristian Jensen.

Bag den særprægede gave ligger et alvorligt budskab: De ansatte på landets sygehuse har alt for travlt. De har så travlt, at de har været nødt til at udskifte træskoene med løbeskoene. Og travlheden går ud over deres eget helbred og patienternes sikkerhed.

Vi siger fra

Harun Demirtas er glad for, at finansministeren har sagt ja til at tage imod besøget og de mange løbesko. Nu håber han også, at ministeren vil tage budskabet til sig.

”Skoene tilhører mennesker, der redder liv. Sygeplejersker, sosu’er, portører, jordemødre og læger. Vi kan ikke passe vores arbejde, hvis sygehusene skal blive ved med at effektivisere. Der er en god grund til, at vi nu siger fra. Det må Kristian Jensen kunne indse,” siger Harun Demirtas.

Den 27-årige sygeplejerske indledte sit oprør med et indlæg i Jyllands-Posten, hvor han under overskriften ”Giv mig mine træsko tilbage” beskrev konsekvenserne af den travle hverdag på sygehuset. Han sluttede indlægget med et ønske om, at sundhedspersonalet skulle sende deres sko til finansministeren, og det ønske vakte gehør.

Seks affaldssække

”Jeg har været rundt i hele Region Hovedstaden for at indsamle sko, og jeg har mødt rigtig mange, der glade for initiativet, for de kan jo ikke blive ved med at klare presset. Jeg har ikke længere tal på, hvor mange sko, jeg har samlet ind, men lige nu (tirsdag, red.) fylder de seks store affaldssække,” fortæller Harun Demirtas.

”Og det er altså kun fra Hovedstaden. Der er også blevet samlet sko ind i de andre regioner. De skal også overrækkes til Kristian Jensen,” tilføjer han.

Harun Demirtas tropper op i Finansministeriet klokken 8.30 torsdag morgen, og finansministeren har afsat 20 minutter til mødet.

Læs Harun Demirtas indlæg i Jyllands-Posten her.